Kleuter se ma van moord aangeklaElijah Lewis (5). (Foto: Facebook / Justice for Elijah Lewis) Die ma van ’n vyfjarige seun wie se liggaam verlede jaar in ’n woud in Massachusetts in die VSA gevind is, word nou van moord met voorbedagte rade aangekla. NBC News berig dat Danielle Dauphinais (35) ook deur aanklagte van tweedegraadse moord in die gesig gestaar word en dat sy getuies onregmatig beïnvloed het. Klein Elijah Lewis van New Hampshire se oorskot is in Oktober verlede in Abington, suid van Boston, in ŉ graf in woudagtige gebied gevind. Dit was nege dae nadat dié staat se afdeling vir kinders, jeug en families hom op 14 Oktober as vermis aangemeld het. Danielle Dauphinais word van die moord op haar seun, Elijah Lewis (5), aangekla. (Foto: Facebook) Sy ma is aanvanklik daarvan aangekla dat sy haar kind aan gevaar blootgestel het. Sy het enkele mense glo ook gevra om te jok deur te sê dat die kind by hulle is en om nie met amptenare van die afdeling te praat nie. Daar is later bevind dat Elijah weens “geweld en verwaarlosing” dood is. Hy het veelvuldige beserings gehad en was ondervoed. Daar is ook ŉ groot hoeveelheid pynmedikasie in sy sisteem gevind. Sy dood is gevolglik as moord bestempel. Dauphinais word tans sonder borgtog aangehou. Luidens die moordklag het sy die kind se dood opsetlik veroorsaak.